
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	3 martie 2009

	Nr.
	27/37


R A P O R T

asupra proiectului de Lege privind măsurile de protecţie pentru personalul disponibilizat prin aplicarea Programului privind restructurarea Regiei Autonome "Arsenalul Armatei"
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 30 din 2 februarie 2009, cu dezbaterea pe fond în procedură obişnuită, a proiectului de Lege privind măsurile de protecţie pentru personalul disponibilizat prin aplicarea Programului privind restructurarea Regiei Autonome "Arsenalul Armatei".
La întocmirea prezentului raport Comisia a avut în vedere:

· avizul favorabil al Consiliului Legislativ (nr.683/09.06.2008)
· avizul negativ al Comisiei pentru apărare, ordine publică şi siguranţă naţională (nr.32/62/10.02.2009)
· punctul de vedere negativ al Guvernului (nr.2626/21.10.2008).

Proiectul de lege are ca obiect de reglementare acordarea de plăţi compensatorii persoanelor disponibilizate prin Programul privind restructurarea Regiei Autonome „Arsenalul Armatei”, potrivit  prevederilor Ordonanţei Guvernului nr.7/1998 privind unele măsuri de protecţie socială a personalului militar şi civil, care se vor aplica în perioada restructurării marilor unităţi, unităţilor şi formaţiunilor din compunerea Ministerului Apărării Naţionale, aprobată cu modificări prin Legea nr.37/2001, cu modificările ulterioare.

Menţionăm că personalul disponibilizat prin Programul privind restructurarea Regiei Autonome „Arsenalul Armatei”, aprobat prin Ordinul ministrului apărării naţionale nr.86/1997, a beneficiat de prevederile O.U.G. nr.9/1997 aprobată cu modificări prin Legea nr.108/1997.
Comisia propune Plenului Camerei Deputaţilor respingerea proiectului de lege din următoarele considerente:
· Ordinul ministrului apărării naţionale nr.86/1997 pentru aprobarea Programului privind restructurarea Regiei Autonome „Arsenalul Armatei” prevede şi acordarea de măsuri de protecţie pentru persoanele ale căror contracte individuale de muncă erau desfăcute ca urmare a concedierilor colective; 
La data efectuării disponibilizărilor, respectiv a desfacerii contractelor individuale de muncă, era în vigoare O.U.G. nr.9/1997, act normativ care reglementa acordarea de plăţi compensatorii persoanelor disponibilizate în funcţie de vechimea în muncă a fiecăreia.

· se încalcă prevederile art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi ale art.138 alin.(5) din Constituţia României, întrucât propunerile din iniţiativa legislativă determină influenţe financiare suplimentare asupra bugetului general consolidat, iar iniţiatorul nu a prevăzut mijloacele necesare pentru acoperirea cheltuielilor.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 25 februarie 2009 au participat, în conformitate cu prevederile art.55 din Regulamentul Camerei Deputaţilor:

· d-na Graţiela Iordache – Secretar de Stat, Ministerul Finanţelor Publice

· d-na Simona Bordeianu – consilier, Ministerul Muncii, Familiei şi Protecţiei Sociale 

· d-l lt.col. Paul Nenciu – consilier juridic, Ministerul Apărării Naţionale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 14 voturi pentru, un vot împotrivă şi 3 abţineri.

Proiectul de lege a fost adoptat de Senat în şedinţa din 29 octombrie 2008.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

Consilier Elena MESAROŞ

Expert Adriana Emilia BREAZU









1/3
PAGE  
3/3

[image: image1.png]